На основу члана 4. Закона о контроли државне помоћи („Службени гласник РС“, бр. 73/2019), члана 3. Уредбе о правилима за доделу државне помоћи („Службени гласник РС“, бр. 13/2010, 100/2011, 91/2012, 37/2013, 97/2013, 119/2014, 23/2021 - др. уредбе, 62/2021 - др. уредбе, 99/2021 - др. уредбе, 20/2023 - др. уредба, 43/2023 - др. уредба, 48/2023 - др. уредба и 17/2025 - др. уредба), члана 46. Закона о локалној самоуправи („Службени гласник РС“, бр. 129/2007, 83/2014 - др. закон, 101/2016 - др. закон, 47/2018 и 111/2021 - др. закон ), члана 66. Статута општине Медвеђе („Службени гласник града Лесковца“, бр. 9/2019), члана 12. Пословника општинског већа општине Медвеђа („Службени гласник града Лесковца“, бр. 41/2022) и члана 9. Правилника о додели бесповратних средстава за подстицај развоја предузетништва, микро и малих привредних субјеката – „de minimis“ државна помоћ, 08 број: 06-48/2023/9 од 7. јула 2023. године, а у вези са Одлуком о буџету Општине Медвеђа за 2025. годину („Службени гласник града Лесковца“, бр. 46/2024 и 10/2025 ), Општинско веће општине Медвеђа на 40. седници одржаној дана 2. јуна 2025. године, расписује

ЈАВНИ КОНКУРС

ЗА ДОДЕЛУ БЕСПОВРАТНИХ СРЕДСТАВА ЗА ПОДСТИЦАЈ РАЗВОЈА  
ПРЕДУЗЕТНИШТВА, МИКРО И МАЛИХ ПРИВРЕДНИХ СУБЈЕКАТА

– „de minimis“ ДРЖАВНА ПОМОЋ

Општина Медвеђа додељује бесповратна средства предузетницима, микро и малим привредним субјектима у укупном износу од 1.350.000 динара из средстава обезбеђених Одлуком о буџету Општине Медвеђа за 2024. годину („Службени гласник града Лесковца“, бр. 46/2024 и 10/2025), програмска активност 1501 - локални економски развој; економска класификација 454000 - субвенције приватним предузећима, позиција број 86.

Циљ расписивања јавног конкурса је стимулисање привредне производње и унапређење економског развоја предузетника, микро и малих привредних субјеката.

Предмет конкурса је додела бесповратних средстава за субвенционисање трошкова набавке опреме, машина, делова машина или специјализованих алата, извођења радова на текућем одржавању објекта (пословног простора), намењених за обављање делатности привредних субјеката, у износу до 50% оправданих трошкова.

Максимални износ бесповратних средстава по једној пријави не може бити већи од 200.000 динара. Минимални износ бесповратних средстава по једној пријави не може бити мањи од 50.000 динара. Државна помоћ „de minimis“ која се додељује у облику бесповратних новчаних средстава, изражава се у бруто износу.

Привредни субјект може поднети само једну пријаву по овом конкурсу.

Привредни субјекти не смеју отуђити набављену опрему и машине, делове машина или специјализованих алата, као ни простор на којем су извођени радови текућег одржавања средствима субвенционисаних по овом конкурсу, најмање две године од извршене набавке.

Утврђивање чињеничног стања и контролу вршиће Комисија за доделу бесповратних средстава за подстицај развоја предузетништва, микро и малих привредних субјеката - „de minimis“ државна помоћ.

Инвестиције започете пре контроле, односно одлучивања по пријавама, се не прихватају.

1. ЦИЉЕВИ ФИНАНСИРАЊА

Циљеви финансирања огледају се у:

* унапређењу пословања привредних субјеката;
* унапређењу технолошких процеса производа и услуга привредних субјеката;
* повећању вредности и обима промета привредних субјеката;
* смањењу трошкова финансирања набавке опреме и машина, делова машина или специјализованих алата намењених за обављање делатности привредног субјекта.

1. НАМЕНА СРЕДСТАВА

Средства се додељују за субвенционисање трошкова набавке нове опреме, машина, делова машина или специјализованих алата, извођења радова на текућем одржавању објекта (пословног простора), намењених за обављање делатности привредних субјеката.

Могућност додељивања средстава не односе се на субвенционисање:

* набавке путничких возила и трошкова у вези са истим;
* заосталих обавеза по основу такси и пореза;
* зајмова и рата за отплату кредита, као и за репрограм кредита;
* царинских и административних трошкова;
* трошкова ангажовања физичких лица и трошкова запослених;
* трошкова израда веб презентација;
* сталих трошкова који нису у складу са наменом по овом Конкурсу.

1. УСЛОВИ КОНКУРСА

Право учешћа на Конкурсу имају предузетници, микро и мали привредни субјекти који испуњавају следеће услове:

* имају седиште и обављају делатност на територији општине Медвеђа;
* послују најмање годину дана у континуитету (без привремених прекида у обављању делатности) до момента објављивања Јавног конкурса;
* над њима није покренут стечајни поступак или поступак ликвидације;
* имају измирене пореске обавезе;
* да се против власника и/или одговорних лица у правном лицу не води кривични или истражни поступак;
* да у последњих годину дана није изречена правоснажна мера забране обављања делатности;
* да су у већинском домаћем приватном власништву, односно да нису у групи повезаних лица у којој су и неки од чланова средња и велика правна лица;
* да је сврха и намена инвестирања у складу са делатношћу коју обавља привредни субјекат.

Приоритет при додели бесповратних средстава имаће привредни субјекти који по први пут конкуришу за бесповратна средства.

Право учешћа на Конкурсу нeмају привредни субјекти који обављају делатности у следећим секторима:

* примарна пољопривредна производња;
* производња и продаја оружја и војне опреме;
* организовање игара на срећу и сличних делатности;
* производња челика и синтетичких влакана и вађења угља;
* производња и промет било којих производа или активности које се премадомаћим прописима или међународним конвенцијама сматрају забрањеним.

1. ПОТРЕБНА ДОКУМЕНТАЦИЈА

Пријава за јавни конкурс мора да садржи:

* захтев са бизнис планом;
* фотокопија решења о регистрацији привредног субјекта у АПР или надлежног органа о упису у регистар;
* уверење Пореске управе о плаћеним обавезама на свим уплатним рачунима јавних прихода за пореског обвезника са даном подношења захтева;
* потврда основног суда да се против власника и/или одговорних лица у правном лицу не води кривични или истражни поступак;
* потврда надлежног суда да привредном субјекту у последњих годину дана није изречена правоснажна мера забране обављања делатности, издата након објављивања јавног позива (за правна лица потврда издата у привредном суду, а за предузетнике потврда издата у прекршајном суду);
* потписана изјава о раније примљеним државним помоћима „de minimis” које су подносиоцу захтева додељене у текућој и претходне две фискалне године у складу са Уредбом о правилима за доделу државне помоћи;
* потписана изјава у складу са чланом 103. став 3. Закона о општем управном поступку („Службени гласник РС“, бр. 18/2016, 95/2018 - аутентично тумачење и 2/2023 - одлука УС) којом је прописано да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама;
* потписана изјава о истинитости пријављених података и прихватању конкурсних услова;
* потписана изјава о повезаним лицима.

Привредни субјекти који воде пословне књиге по систему двојног књнговодства достављају и фотокопију извештаја за статистичке потребе (SI) са стањем на дан 31. децембар 2024. године. који је предат АПР (обрасци: биланс стања, биланс успеха, статистички извештај и потврда о јавном објављивању редовног годишњег ФИ).

Привредни субјекти који воде пословне књиге по систему простог књиговодства достављају и порески биланс обвезника пореза на доходак грађана на приходе од самосталне делатности за 2024. годину (образац ПБ2), одштампан са портала Пореске управе е-порези са обавештењем ПУ о успешном пријему.

Паушални порески обвезници достављају и оверену фотокопију обрасца КПО, оверена;потврду од свих пословних банака о промету на рачуну у 2024. години и фотокопију Решења о утврђивању аконтативног пореза на доходак грађана за приход од обављања самосталних делатности за 2024. годину.

Пријаве подносе власници, односно одговорна овлашћена лица у правном лицу.

1. ПОСТУПАК СПРОВОЂЕЊА КОНКУРСА

Спровођење конкурса врши Комисија за доделу бесповратних средстава за подстицај развоја предузетништва, микро и малих привредних субјеката „de minimis“ -државна помоћ Општине Медвеђа.

Комисија задржава право да затражи додатну документацију, односно информације и изврши накнадну верификацију поднете документације, али само за привредне субјекте који су поднетим захтевом и приложеном документацијом испунили услове Конкурса.

Пријаве на Конкурс се подносе на обрасцима који се могу преузети на интернет страници општине Медвеђа ([www.medvedja.ls.gov.rs](http://www.medvedja.ls.gov.rs)) и пријемном шалтеру Општинске управе општине Медвеђа, Краља Милана 48.

Пријаве са припадајућом документацијом достављају се у затвореној коверти поштом на адресу Општина Медвеђа, Краља Милана 48, 16240 Медвеђа или лично предајом на писарници Општинске управе општине Медвеђа, са назнаком:

„Комисији за доделу бесповратних средстава за подстицај развоја

предузетништва, микро и малих привредних субјеката

„de minimis“ државна помоћ“ – не отварати –

Рок за подношење пријава износи 30 дана, односно траје од 9. јуна 2025. године до 8. јула 2025. године.

Неће се разматрати неблаговремене, непотпуне или неправилно попуњене пријаве, пријаве које нису поднела овлашћена лица, као ни пријаве које нису предмет Конкурса.

1. ДОНОШЕЊЕ ОДЛУКЕ

Одлуку о додели бесповратних средстава доноси Општинско веће општине Медвеђа на предлог Комисије која врши разматрање поднетих пријава, проверу приспелих захтева и документацију, односно проверу испуњености услова Јавног конкурса, врши бодовање и рангирање приспелих захтева према утврђеним критеријумима представљеним у табели број 1. Утврђени критеријуми бодовања пријава, која је саставни део овог конкурса.

Уколико постоји већи број захтева са истим бројем бодова, предност ће се дати захтевима који имају више бодова по појединачним критеријумима према следећем редоследу: конкурисање по први пут, делатност у коју се инвестира, датум оснивања и карактеристике продајног тржишта.

Уколико постоји већи број захтева са истим бројем бодова по појединачним критеријумима, одлучиваће се по редоследу подношења захтева, односно заводном броју пријава.

1. ЗАКЉУЧЕЊЕ УГОВОРА

Одлука о додели бесповратних средстава објављује се на огласној табли и на интернет страници општине Медвеђа ([www.medvedja.ls.gov.rs](http://www.medvedja.ls.gov.rs)).

Привредни субјекат којем се доделе бесповратна средства у обавези је да са општином Медвеђа закључи уговор којим ће се уредити међусобна права и обавезе и на основу којег ће се вршити исплата субвенције.

1. ОСТАЛЕ И ЗАВРШНЕ ОДРЕДБЕ

Конкурс се објављује на огласној табли и интернет страници Општине Медвеђа ([www.medvedja.ls.gov.rs](http://www.medvedja.ls.gov.rs)).

Лице задужено за давање информација у вези са Конкурсом је Ђорђе Јововић, контакт телефон 066/415039, мејл адреса djordje.jovovic@medvedja.ls.gov.rs.

ОПШТИНСКО ВЕЋЕ ОПШТИНЕ МЕДВЕЂА

Број: 002421846 2025 06154 003 000 060 107 015 од 2. јуна 2025. године

ПРЕДСЕДНИК

ОПШТИНСКОГ ВЕЋА

Драган Кулић